བོད་རབ་བྱུང་བཅོ་ལྔ་པའི་ཤིང་བྱི་ལོ་སྟེ་སྤྱི་ལོ༡༩༢༤ལོར་དགེ་བཤེས་བློ་བཟང་དོན་གྲུབ་མཆོག་ཉིད་མདོ་སྟོད་ཏྲེ་ཧོར་བྲག་མགོ་ཡུལ་གྲུའི་ནོར་པ་ཞེས་པའི་འབྲོག་སྡེ་ཞིག་ཏུ་ཡབ་ཁ་ཤུལ་བསོད་ནམས་བཀྲ་ཤིས་དང་ཡུམ་བ་ལོ་གཉིས་ཀྱི་སྲས་སུ་གཟུགས་སྐུ་པདྨོའི་མཚར་སྡུག་གསར་དུ་ངོམས།སྐུ་ན་ཆུང་ངུའི་དུས་ནས་ཞི་དུལ་དང་བག་ཡོད་ཀྱི་སྤྱོད་བཟང་རང་གཤིས་སུ་མངའ་བས་ཡུལ་སྡེ་སྐྱེ་བོ་ཀུན་གྱིས་བྱིས་པ་དགའ་རབ་ཅེས་བསྟོད་པའི་མཐེ་བོང་སྒྲེང་བའི་གནས་སུ་གྱུར།དཔལ་བྲག་འགོ་དགོན་དགའ་ལྡན་རབ་བརྟན་རྣམ་རྒྱལ་གླིང་གི་བླ་འགོ་རྣམས་ཀྱིས་ཁོང་གི་ཡབ་ཡུམ་ཟུང་ལ་བུ་ཆུང་འདི་དགོན་པའི་ཆོས་གྲྭར་ཞུགས་ན་ལེགས་ཚུལ་གསུངས་པར་དགུང་ལོ་བཅུ་གཅིག་གི་སྟེང་དུ་དད་པ་དང་བཅོས་མིན་ངེས་འབྱུང་གིས་རྒྱུད་བསྐུལ་ཏེ་བསྟན་ལ་རབ་ཏུ་བྱུང་།དགེ་བཤེས་པདྨ་དངོས་གྲུབ་དང་མཁན་བློ་བཟང་ཉི་མ་སོགས་ཀློག་གི་སློབ་དཔོན་དུ་བསྟེན་ཏེ་ཞྭ་སེར་བསྟན་པའི་འགྲོ་ལུགས་བཞིན་ཆོ་གའི་འདོན་ཆོག་དང་འབུད་རྡུང་བཅའ་གསུམ་སོགས་ལ་རིམ་བཞིན་སྦྱངས།སྐུ་ན་ཆུང་ཡང་ཐུགས་རིག་གསལ་ཞིང་སློབ་གཉེར་ལ་བརྩོན་པའི་རང་བཞིན་ལྷན་སྐྱེས་སུ་མངའ་བས་སྦྱངས་བྱ་གང་ཡིན་ཡང་མགོ་སྨྲོས་པ་ཙམ་གྱིས་བདེ་བླག་ངང་རྟོགས་ཐུབ་པ་སོགས་མཁྱེན་རབ་ཀྱི་རྩལ་ཆེ་བས་ཀུན་གྱིས་ངོ་མཚར་དུ་འཛིན།ཀེའུ་ཚང་ཐུབ་བསྟན་དཔལ་ལྡན་དགེ་ལེགས་རྣམ་རྒྱལ་གྱི་མདུན་ནས་དགེ་ཚུལ་གྱི་སྡོམ་པ་བཞེས།དེ་ལྟར་བགྲང་བྱ་བདུན་ཙམ་གྱི་རིང་དུ་བསྡུས་རྟགས་བློ་གསུམ་ནས་འགོ་བརྩམས་ཏེ་རིགས་འཕྲུལ་གྱི་ལམ་ནས་ཕར་ཕྱིན་སོགས་ལའང་སྦྱངས་པ་རྒྱ་ཆེར་གནང་པ་བཅས་སོ།།